Document ID: /roh_data/filtered/fineweb-2-filterrobots_roh.jsonl.gz/69416

Exteriur - Premi «Nobel» per dretgs umans per Ahmed Mansur
L'activist per dretgs umans che vegn tegnì a ferm en ses pajais origin, ils Emirats Arabs Unids, ha survegnì il premi Martin Ennal 2015. Ahmed Mansur è vegnì undrà per ses cumbat da plirs onns per la libertad d'opiniuns e dapli dretgs politics e civils.
El saja «ina da las paucas vuschs en ils Emirats Arabs Unids che dettia ina valitaziun vardaivla ed independenta dal svilup dals dretgs umans en il pajais». La distincziun vala sco ina sort «premi Nobel per dretgs umans». Il premi Martin Ennal è dotà cun 20'000 francs ed è numnà tenor in anteriur secretari general dad Amnesty International. El vegn surdà dapi 22 onns.